
Tömegspektrometria alkalmazhatóságának vizsgálata a patológiai differenciáldiagnosztikában

Bevezetés: A proteomikai és genomikai kutatások mellett az utóbbi években a metabolomika – a kis molekulák, metabolitok vizsgálatával foglalkozó tudományág – vált az egyik leggyorsabban fejlődő kutatási területté. Az ezt lehetővé tevő tömegspektrometriás mérések az alapkutatás mellett egyre inkább teret nyernek a humán szövetek patológiai vizsgálatában is. Célunk volt annak vizsgálata, hogy a rutin patológiai feldolgozás (formalinfixálás, paraffinba ágyazás [FFPE]) során nyert minták alkalmasak-e a tömegspektrometriás mérések kivitelezésére, illetve hogy a detektált lipidspektrumok mutatnak-e szignifikáns eltérést az egyes szövetféleségek között.

Módszer: A friss fagyasztott minták és FFPE minták összevetésére sertésmájból készült 10 mikrométer vastag metszeteket vetettünk alá a rutin patológiai feldolgozásnak, minden lépésben tömegspektrométerrel vizsgálva a lipidspektrumot. A SE PIBOI archívumából 10 humán világossejtes vesesejtes vesekarcinómát (ccRCC) és nem tumoros veseparenchymát tartalmazó FFPE mintát elemeztünk. A tömegspektrometriás vizsgálatokat XevoTM G2-XS QTOF tömegspektrométerrel (Waters Corporation, Milford, MA, USA) és Laser-Assisted – Rapid Evaporative Ionization Mass Spectrometry (LA-REIMSTM) technikával végeztük negatív ion módban, 50-1200 m/z tartományban, MassLynx 4.1 softwares háttérrel (Waters Corporation, Milford, MA, USA) az 500-1000 m/z régiót elemezve.

Eredmények: A sertésmáj minták feldolgozása során a friss fagyasztott metszetek gazdag és sok csúcsot tartalmazó lipidprofilt mutattak, melyet a formalinfixálás jelentősen nem befolyásolt. A rutin patológiai feldolgozás során a víztelenítés minden lépésében szignálváltozást, csökkenést és hiányt észleltünk a detektált lipidspektrumban. Ennek ellenére az FFPE minták továbbra is mérhető szignált, a megmaradt csúcsok értékelhető jelet adtak. Főkomponens analízissel (PCA) a humán FFPE ccRCC mintákon a tumoros és nem tumoros veseállomány elkülöníthető volt.

Megbeszélés: A tömegspektrometria újfajta vizsgálómódszerként alkalmas humán minták lipidprofiljának vizsgálatára. A módszer aranystandardjának a friss fagyasztott minták mérése tekinthető, azonban a formalinfixálás önmagában nem okoz számottevő szignálcsökkenést. Előzetes eredményeink alapján a rutin patológiai feldolgozás során nyert spektrumok is használhatók lehetnek a veserák és az ép vese elkülönítésére.



